## Zakon o izmjenama i dopunama Zakona o Hrvatskoj radio-televiziji

### NN 24/1996 (26.3.1996.), Zakon o izmjenama i dopunama Zakona o Hrvatskoj radio-televiziji

# **ZASTUPNIČKI DOM SABORA REPUBLIKE HRVATSKE**

Na osnovi članka 89. Ustava Republike Hrvatske, donosim

## **ODLUKU**

### **O PROGLAŠENJU ZAKONA O IZMJENAMA I DOPUNAMA ZAKONA O HRVATSKOJ RADIO-TELEVIZIJI**

Proglašavam Zakon o izmjenama i dopunama Zakona o Hrvatskoj radio-televiziji,
koji je donio Zastupnički dom Sabora Republike Hrvatske na sjednici
15. ožujka 1996.

Broj: 01-96-607/1

Zagreb, 20. ožujka 1996.

Predsjednik Republike Hrvatske

**dr. Franjo Tuđman,** v. r.

## **ZAKON**

### **O IZMJENAMA I DOPUNAMA ZAKONA O HRVATSKOJ RADIO-TELEVIZIJI**

Članak 1.

U Zakonu o Hrvatskoj radio-televiziji ("Narodne novine", broj
43/92 - pročišćeni tekst) članak 4. briše se.

Članak 2.

U članku 12. stavak 2. mijenja se i glasi:

"Vijeće HRT čini 19 članova, od kojih 15 iz
reda zastupnika u Saboru Republike Hrvatske. Vijeće HRT imenuje i
razrješuje Sabor Republike Hrvatske."

Članak 3.

Članak 16. mijenja se i glasi:

"Direktor javnog poduzeća Hrvatska radiotelevizija, glavni
i odgovorni urednici radijskih i televizijskih programa sudjeluju u radu
Vijeća HRT bez prava odlučivanja."

Članak 4.

Članak 17. mijenja se i glasi:

"Za provođenje odluka Vijeća HRT odgovorni su direktor
javnog poduzeća Hrvatska radiotelevizija te glavni i odgovorni urednici
radijskih i televizijskih programa."

Članak 5.

Članak 18. mijenja se i glasi:

"Javnim poduzećem Hrvatska radiotelevizija upravlja Uprava
koja ima pet članova.

Predsjednik Uprave iz stavka 1. ovoga članka je direktor Hrvatske
radiotelevizije.

Uprava iz stavka 1. ovoga članka donosi Statut.

Statut potvrđuje Sabor Republike Hrvatske."

Članak 6.

U članku 19. stavak 1. točka 3. briše se.

Članak 7.

Članak 20. mijenja se i glasi:

"Direktora javnog poduzeća Hrvatske radiotelevizije imenuje
i razrješuje Sabor Republike Hrvatske.

Članove Uprave imenuje i razrješuje Nadzorni odbor HRT na prijedlog
predsjednika Uprave.

Glavne i odgovorne urednike radijskih i televizijskih programa imenuje
i razrješuje Nadzorni odbor na prijedlog direktora."

Članak 8.

Iza članka 20. dodaje se članak 20a. koji glasi:

"Članak 20a.

Nadzorni odbor nadzire poslovanje i zakonitost rada u javnom poduzeću
Hrvatska radiotelevizija.

Nadzorni odbor HRT ima ukupno pet članova koje imenuje i razrješuje
Sabor Republike Hrvatske na vrijeme od četiri godine.

Nadzorni odbor dužan je dostaviti Saboru Republike Hrvatske mišljenje
o izvješću Uprave, a istodobno s dostavom Statuta na potvrdu dužan
je dostaviti i mišljenje o Statutu.

Vijeće HRT i Uprava HRT podnose istodobno svoja izvješća
o radu Saboru Republike Hrvatske."

Članak 9.

Do izbora članova Uprave HRT, prava i dužnosti Uprave HRT obnašat
će direktor javnog poduzeća Hrvatska radiotelevizija.

Članak 10.

U naslovu i u svim odredbama Zakona o Hrvatskoj radio-televiziji ("Narodne
novine", br. 43/92 - pročišćeni tekst ) riječi:
"radio-televizija" u određenom padežu zamjenjuju se riječju:
"radiotelevizija" u odgovarajućem padežu; riječi:
"Javno poduzeće" u određenom padežu pišu se s malim
početnim slovom "j"; riječ: "HRTV" zamjenjuje
se riječju: "HRT"; riječi: "Upravni odbor"
zamjenjuju se riječju: "Uprava"; riječ: "republičke"
zamjenjuje se riječju: "državne"; riječi: "da
bude" zamjenjuju se riječju: "biti"; riječ:
"prijem" zamjenjuje se riječju: "prijam"; riječi:
"programsku orijentaciju" i "njeno" zamjenjuju se riječima:
"programsko usmjerenje" i "njegovo"; riječi:
"užih društveno-političkih zajednica" zamjenjuju se riječima:
"s područja lokalne samouprave i uprave"; a riječi:
"tih društveno-političkih zajednica" zamjenjuju se riječima:
"tijela lokalne samouprave i uprave".

Članak 11.

Ovaj Zakon stupa na snagu danom objave u "Narodnim novinama".

Klasa: 612-12/96-01/01

Zagreb, 15. ožujka 1996.

ZASTUPNIČKI DOM SABORA REPUBLIKE HRVATSKE

Predsjednik

Zastupničkog doma Sabora

**akademik Vlatko Pavletić,** v. r.

---

Zakon, NN 24/1996-431